**Učna gradiva za 9. teden izobraževanja na daljavo** (**11. 5. 2020 – 15. 5. 2020**)

**GUM, 8. razred**

GLASBENI KLASICIZEM NA SLOVENSKEM

Poleg pevcev in inštrumentalistov so v tem času delovali pri nas domači in tuji glasbeni ustvarjalci. Znano je, da je v tistem klasicističnem času živel in delal pri nas skladatelj **Jakob Zupan**, ki naj bi po zapisanih podatkih napisal prvo slovensko opero **Belin**, a so se note žal izgubile. Prva ohranjena slovenska opera je tako **Figaro**, ki jo je napisal skladatelj in upravni direktor Filharmonične družbe (glej učbenik, str. 62 in 63!) **Janez Krstnik Novak**.

Zgodba je povzeta po Linhartovi komediji **Ta veseli dan** ali **Matiček se ženi**. Linhart je idejo za komedijo dobil pri francoskem komediografu **Pierru de Beaumarchaisu**, ki je napisal komedijo **Figarova svatba**, katere vsebina je navdihnila Mozarta. Tudi Linhart je želel popestriti svojo komedijo z glasbenimi točkami. To delo je prepustil tedanjemu skladatelju Janezu Krstniku **Novaku**, ki je bil ljubljanski pevec, violinist in direktor Filharmonične družbe. Partituro je Novak poimenoval **Figaro** in obsega Tončkovo trubadursko pesem za solista, zahvalno pesem Čast in hvala ter sklepni prizor Zdej zapojmo za pevske skupine in manjši orkester.

Med **ogledom posnetka** poskusi **slediti** notnemu zapisu odlomka na str. 60, 61 in 62 v Pesmarici v učbeniku! Tempo je zelo hiter. Verjetno boš moral nekajkrat poskusiti.

<https://www.youtube.com/watch?v=6vNOmnP2sCw>

To zgodbo so spoznali Slovenci prvič preko kroga razsvetljencev, na čelu katerih je bil baron Žiga Zois, ki je vzpodbujal kulturno in glasbeno delovanje pri nas. Skrbel je, da so pri nas gostovale **operne družine** iz tujine, veliko pa ima tudi zaslug za **prevajanje** tujih arij v slovenščino.

Natančno **si oglej** časovne vzporednice na str. 64 in 65 (v prvem delu učbenika) in **odgovori** na vprašanja!

1. Kdo so bili častni člani Filharmonične družbe?
2. Naštej najvidnejše književnike tega obdobja pri nas!
3. Katerega leta je začela izhajati Kranjska čbelica?
4. Na področju katere glasbe je bil pomemben Gregor Rihar?
5. Kdo je napisal scensko glasbo za Linhartovo komedijo Ta veseli dan ali Matiček se ženi in kakšen naslov ji je dal?

Naloga bo uspešno rešena, če boš do 15. 5. 2020 na moj naslov **poslal pravilne rešitve** nalog! Odgovarjaj v celih stavkih!

ocepek.metka@os-mezica.si